14.12.2022
RO
Jurnalul Oficial al Uniunii Europene
C 475/1
IV (Informări)
INFORMĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE
PARLAMENTUL EUROPEAN REUNIUNEA PLENARĂ A COSAC LXVIII Praga, 13-15 noiembrie 2022 Contribuția COSAC LXVIII (2022/C 475/01)
Ucraina 1.
COSAC condamnă în termenii cei mai fermi invadarea neprovocată, nejustificată și ilegală de către Rusia a Ucrainei, un stat suveran și democratic.
De asemenea, COSAC condamnă implicarea Belarusului în agresiunea militară a Rusiei.
2.
COSAC condamnă organizarea de către Rusia a unor referendumuri fictive ilegale în regiunile situate în interiorul frontierelor internaționale recunoscute ale Ucrainei, precum și încercarea de anexare ilegală de către Rusia a regiunilor Donețk, Herson, Luhansk și Zaporijia din Ucraina.
Deciziile unilaterale ale Rusiei încalcă în mod deliberat Carta ONU și contravin ordinii internaționale bazate pe norme.
Rusia nu are niciun temei legitim pentru a întreprinde acțiuni pe teritoriul Ucrainei.
3.
COSAC condamnă cu fermitate și își exprimă consternarea cu privire la atacurile cu rachete și cu drone kamikaze lansate de Rusia asupra Ucrainei, care vizează infrastructura civilă și energetică și instituțiile de învățământ, distrugând locuințe și ucigând civili.
COSAC afirmă că aceste acte sunt crime împotriva umanității și, prin urmare, solicită parlamentelor naționale să recunoască actualul regim rus ca fiind unul terorist.
4.
COSAC solicită încetarea imediată și necondiționată a acțiunilor militare ilegale ale Rusiei și retragerea tuturor forțelor și echipamentelor militare ruse de pe teritoriul Ucrainei și cere să se proclame o pace justă, bazată pe respectarea deplină a integrității teritoriale, a suveranității și a independenței Ucrainei.
5.
COSAC solicită să se instituie un Tribunal Penal Internațional Special pentru a asigura tragerea la răspundere pentru crima de agresiune și cere să se adopte măsuri pentru a garanta urmărirea penală și pedepsirea crimelor de război și a altor infracțiuni incriminate în temeiul dreptului internațional care au fost comise în Ucraina, inclusiv prin punerea în aplicare a principiului jurisdicției universale.
6.
COSAC solicită instituirea unui mecanism eficace, în conformitate cu dreptul internațional, pentru confiscarea activelor individuale și naționale înghețate ca urmare a sancțiunilor UE și care să permită utilizarea acestor active pentru a compensa daunele cauzate Ucrainei și poporului său de agresiunea Rusiei.
COSAC solicită Rusiei să plătească despăgubiri integrale pentru daunele materiale și imateriale cauzate Ucrainei.
7.
COSAC invită liderii UE să înăsprească în continuare sancțiunile împotriva Rusiei și a Belarusului pentru a pune capăt agresiunii neprovocate a Rusiei.